SUPER ต้นทุนกินกำไร.!
ปัญหาเรื่องต้นทุนกลายเป็นแผลกดทับกำไรบริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER จนสร้างความอึดอัดให้ผู้บริหารและนักลงทุน..ทั้งที่มีกำลังผลิตไฟฟ้ารวมกว่า 750 เมกะวัตต์ แต่ทว่ากำไรออกมาแต่ละไตรมาส..เป็นต้อง “ห่อเหี่ยวหัวใจ” ทุกครั้งไป..!?
14 พ.ย. 2561

สำนักข่าวรัชดา
ปัญหาเรื่องต้นทุนกลายเป็นแผลกดทับกำไรบริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER จนสร้างความอึดอัดให้ผู้บริหารและนักลงทุน..ทั้งที่มีกำลังผลิตไฟฟ้ารวมกว่า 750 เมกะวัตต์ แต่ทว่ากำไรออกมาแต่ละไตรมาส..เป็นต้อง “ห่อเหี่ยวหัวใจ” ทุกครั้งไป..!?
ล่าสุดงบไตรมาส 3/61 มีกำไร 113.37 ล้านบาท ลดลง 65% จากเคยมีกำไร 323.22 ล้านบาท เมื่อช่วงเดียวกันปีก่อน ทำให้ตัวเลข 9 เดือน มีกำไร 867.73 ล้านบาท ลดลง 26% จากเคยมีกำไร 1,171.78 ล้านบาท ในช่วง 9 เดือนแรกเมื่อปีที่ผ่านมา..!!
คำถามจึงตามมาว่า “SUPER มีการแจ้งการจ่ายไฟฟ้าเชิงพาณิชย์(COD)โรงไฟฟ้าเพิ่มขึ้นมาอย่างต่อเนื่อง..แต่ทำไม ตัวเลขรายได้และกำไรกลับมีทิศทางถดถอย..!?
จุดแรกเรื่องรายได้..ไตรมาส 3/61 มีรายได้รวม 1,325.36 ล้านบาท ลดลง 2.2% เทียบช่วงเดียวกันปีก่อน ที่มีรายได้ 1,355.44 ล้านบาท เกิดอะไรขึ้นมีจำนวนเมกะวัตต์เพิ่ม..แต่รายได้ลดลง..ซะอย่างงั้น..!?
สวนทางกับต้นทุนขาย ไตรมาส 3/61 อยู่ที่ 666.16 ล้านบาท เพิ่มขึ้น 14% จาก 583.56 ล้านบาท ในช่วงเดียวกันปีก่อนและต้นทุนการให้บริการ 23.13 ล้านบาท เพิ่มขึ้น 52% จาก 15.24 ล้านบาท เมื่อช่วงเดียวกันปีก่อน
นั่นจึงเป็นต้นเหตุทำให้กำไรขั้นต้น ทำได้เพียง 636.07 ล้านบาท ลดลง 16% จากระดับ 756.63 ล้านบาท ในช่วงเดียวกันปีที่แล้ว
อีกไฮไลต์คือค่าใช้จ่ายในการบริหาร ไตรมาส 3/61 อยู่ที่ 118.49 ล้านบาท เพิ่มขึ้น 24.5% จากช่วงเดียวกันปีก่อน อยู่ที่ 95.16 ล้านบาท ขณะที่ต้นทุนทางการเงิน อยู่ที่ 369.55 ล้านบาท ปรับลดแค่ 1.5% จากระดับ 375.42 ล้านบาท
ทำให้ SUPER มีความหวังอยู่ที่ “จัดตั้งกองทุนโครงสร้างพื้นฐานโรงไฟฟ้าซุปเปอร์ เอนเนอร์ยี(SUPERIF)” มูลค่าเกือบ 10,000 ล้านบาท ด้วยการจำหน่ายสินทรัพย์โรงไฟฟ้าพลังงานแสงอาทิตย์ 19 โครงการ ขนาดกำลังผลิต 118 เมกะวัตต์ เพื่อนำเงินส่วนหนึ่งมารีไฟแนนซ์หนี้เดิม 4,150 ล้านบาท ส่วนที่เหลือไว้รองรับการลงทุนในอนาคต
ประเด็นอยู่ที่ว่า..ขั้นตอนการจัดตั้ง SUPERIF อยู่ระหว่างการพิจารณาจากสำนักงานกำกับหลักทรัพย์และตลาดหลักทรัพย์(ก.ล.ต.)..ที่ยังไม่สามารถคาดเดาได้ว่าก.ล.ต.จะไฟเขียวเมื่อไหร่..!?
ที่แน่ ๆ SUPERIF จัดตั้งไม่ทันปีนี้อย่างแน่นอน..นั่นหมายถึงตัวเลขกำไร SUPER ปีนี้ จะถูกกลืนกินจากต้นทุนต่อไปอย่างหลีกเลี่ยงไม่ได้..เพราะภาระดอกเบี้ยมันเบ่งบานทุกวัน..!?
สำหรับตัวเลขทั้งปี 2561 จอมทรัพย์ โลจายะ ซีอีโอใหญ่ SUPER ระบุว่าจะมีรายได้ 6,000 ล้านบาท จาก 9 เดือนที่ผ่านมา ทำได้แล้ว 4,244 ล้านบาท..โจทย์นี้ไม่น่ามีปัญหา “เสี่ยจอม” ทำได้อยู่แล้ว..!
แต่ปัญหาเดิม ๆ คือ “ต้นทุน” นี่แหละ..จะกดทับกำไรสุทธิมากน้อยแค่ไหน..โปรดติดตามกันต่อไป
..อิ อิ อิ..